Sîs goi par une partide di fin stagjon, tipiche, rilassade e plasevule, che e je soredut une fieste par Sant Totò Di Natale. Udin e Sampdoria a sierin il campionât cuntun pont par om, a fasin viodi robis bielis e erôrs di sgrisulâsi, si gjoldin la salvece concuistade za timp indaûr e a lassin sul cjamp cualchi pont di domande su ce che al è stât vie pal an e ce che al sarà pal avignî. Pal Udin in particolâr a restin viertis lis cuistions che a tocjin ce rûl che al varà Guidolin te scuadre blancje e nere e soredut se a’nt varà un e cuâi che a son i zuiadôrs che a restin, chei che a van vie e chei che a rivaran. Pe scuadre furlane al è soredut di domandâsi cemût che si à di fâ par no tornâ a zuiâ un altri campionât cussì grîs e cence grandis sodisfazions e di fâ in maniere che nol sucedi un altri viaç.
La partide si vierç cul prin gol di Okaka dopo dîs minûts, che a chel al rispuint ae sô maniere Di Natale. Totò al segne l’un a un cuntune punizion di soremestri che e lasse Fiorillo fer su la linie de puarte a cjalâ il balon jentrâ tal sac là che no si rive a cjapâlu. Gol numar 191 in serie A e fieste in bancjine cun Guidolin che al fâs il ‘sciuscià’. La lustrade di scarpis dal tecnic e puarte bene e Di Natale al puarte in vantaç l’Udin cuntune deviazion a puarte viert su cross di Pereyra. Prime dal interval il cjapitani al cjape ancje un pâl e al tire fûr di pôc une altre punizion.
Il secont timp si vierç cui ospits che a sburtin un tic di plui e a rivin a segnâ il doi a doi cun Eder e a passâ in vantaç cun Soriano. In ducj doi i câs a son determinants i balons confenzionâts di Okaka e une cierte fragjilitât de difese blancje e nere. Però al è ancjemò timp par comedâ la situazion: i pense Di Natale, judât cence volê di un passaç indaûr fat di Wszolek, che al viôt chê bale golose e le met in puarte.
Vie pe setemane si savarà za alc in cont dal avignî di Guidolin e plui in gjenerâl dal Udin. Al somee sigûr che Di Natale al resti e cheste e je une biele notizie se al zuie compagn che tes ultimis partidis e soredut se l’Udin dal 2014/2015 al vignarà fat sù cun lui e no intor di lui, cemût che al è stât chest an. Il so contribût di tecniche, di caratar e di esperience al è impuartanton e al va valorizât inte maniere miôr.
Chê che si siere e je stade une stagjon là che in tantis ocasion a son mancjadis gjambis, cûr e cerviel, là che zuiadôrs a àn deludût il public, rindint mancul di ce che si spietavisi di lôr, soredut in difese – Naldo e Danilo – e in atac, cemût che si à viodût tal câs di Muriel, che a part cualchi partide di Cope Italie nol à rivât a esprimi cualitât e continuitât.
Chê che si siere e je stade une stagjon che tai moments bogns e à fat saltâ fûr il talent zovin di Scuffet, Widmer e Bruno Fernandes, cu lis confermis, dentri dal campionât e in Cope Italie, di Pereyra e Heurtaux.
Chê che si siere e je stade une stagjon là che par sigûr nol à funzionât alc te preparazion e la jessude svelte de Europa League e je stade la prime dimostrazion di chest. Pal 2014/2015, là che no saran altris impegns fûr dal campionât e de Cope Italie e duncje no saran scusis di premuris e stress, si varà di tignî cont ancje di chest aspiet.
Pal 2014/2015 i tifôs a spietin un Udin mancul grîs: plui atent, plui concret, plui costant.
Pal 2014/2015 al è just domandâ ancje un Udin plui furlan. Cu la lenghe furlane che si le dopri pardabon te comunicazion istituzionâl de societât e che e sedi doprade te cartelonistiche dal stadi gnûf. E je une maniere par jessi in Europe ancje chê, cemût che a mostrin i esemplis dal Barça e dal Athletic Bilbao. E je une maniere par jessi plui ricognossibii, plui internazionâi e plui furlans.
Se cumò ancje il lat al devente Blanc, no si pues plui spietâ che si palesi almancul un pôc plui furlan ancje il nestri blanc e neri.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn